Sameinuðu þjóðirnar áætla að 530 þúsund Filippseyingar þurfi neyðaraðstoð vegna eyðilegginar sem fellibylurinn Rai olli í síðustu viku.
Sameinuðu þjóðirnar hafa hleypt af stokkunum fjársöfnun vegna mörg hundruð þúsund Filippseyinga sem þurfa á neyðarhjálp að halda vegna fellibylsins Rai sem fór yfir landið í síðustu viku. Óveðrið olli manntjóni og miklum skemmdum.
Yfirmaður mannúðaraðstoðar Sameinuðu þjóðanna sagði þegar hann fór yfir stöðuna í dag að safna þyrfti 107,2 milljónum dollara til kaupa á lífsnauðsynjum fyrir 530 þúsund manns á svæðum sem verst urðu úti í óveðrinu. Allir þyrftu að leggjast á eitt til að koma fólkinu til bjargar.
Skortur er á matvælum, drykkjarhæfu vatni og tjöldum fyrir fólk sem á hvergi höfði sínu að að halla. Þá hefur bólusetningarátak vegna COVID-19 farsóttarinnar farið úr skorðum.
Fellibylurinn Rai var svokallaður ofurfellibylur. Hann fór yfir mið- og suðurhluta Filippseyja, braut niður hús, reif tré upp með rótum, eyðilagði uppskeru bænda, sökkti fiskibátum og sleit raf- og símalínur, svo nokkuð sé nefnt. Enn er farsíma- og tölvusambandslaust víða á hamfarasvæðinu, sem hamlar hjálparstarfinu. Hermenn, strandgæslumenn og starfsfólk hjálparstofnana hafa lagst á eitt við að koma fólki til aðstoðar.
Um það bil tuttugu fellibyljir fara yfir Filippseyjar á hverju ári. Rai kom fólki á óvart þar sem hann fór mun sunnar yfir landið en venjan er. Hann varð 375 manns að bana. Hátt í þrjú hundruð slösuðust.
Sameinuðu þjóðirnar áætla að 530 þúsund Filippseyingar þurfi neyðaraðstoð vegna eyðileggingar sem fellibylurinn Rai olli í síðustu viku. 